РЕПУБЛИКА СРБИЈА

НАРОДНА СКУПШТИНА

Одбор за здравље и породицу

16. мај 2013. године

Београд

ПРЕДСЕДНИК НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине („Службени гласник РС“, број 20/12 – пречишћен текст), Одбор за здравље и породицу подноси на Предлог закона о правима пацијената следећи амандман:

АМАНДМАН

У Предлогу закона о правима пацијената у члану 23. ст. 3, 4, 5, 6. и 7. бришу се.

О б р а з л о ж е њ е

Наведене одредбе су упућујуће и не уређују права пацијената. Ове одредбе су дате у оквиру права на поверљивост података из члана 21. Предлога закона и спадају у податке о личности, и представљају нарочито осетљиве податке о личности пацијента, у складу са законом.

Ставовима овог члана, чије се брисање предлаже, даје се могућност да се подаци из медицинске документације односно изводи тих података, као и копије медицинске документације, могу дати: органу старатељства, организацији обавезног здравственог осигурања, правним лицима која обављају делатност добровољног здравственог осигурања, као и другим правним лицима, ако је то прописано законом, правосудним органима, органима надлежним за послове статистике, као и здравственим установама које обављају послове јавног здравља, у складу са законом.

Такође се брише и став који упућује да се подаци из медицинске документације могу користити у научноистражвачке сврхе само уз пристанак пацијента, односно његовог законског заступника.

Овако широко постављена формулација може довести у питање повреду права на поверљивост података о здравственом стању пацијента.

Потребу да наведени органи и организације добијају одређене податке ради остваривања задатака из своје надлежности, треба сагледати и уредити посебним законима који се односе на наведене области. У овим законима би се јасно дефинисала сврха, врста, обим података, као и начин и поступак њихове обраде и коришћења. Из ових разлога предлаже се брисање става 3,4,5,6 и 7. члана 23.

|  |
| --- |
| ПРЕДСЕДНИК |
|  |
| Проф.др Душан Милисављевић |